Мінулыя жыцці

**«Мінулыя жыцці»** () — амерыканскі мастацкі фільм рэжысёра Селін Сон. 

Прэм’ера карціны адбылася 21 студзеня 2023 года на кінафестывалі Сандэнс, 20 лютага 2023 года фільм паказалі на 73-м Берлінскім кінафестывалі. 2 чэрвеня 2023 года фільм выйшаў у пракат у ЗША.

Фільм атрымаў прызнанне крытыкаў і быў названы адным з дзесяці найлепшых фільмаў 2023 года Нацыянальным савем кінакрытыкаў і Амерыканскім інстытутам кінамастацтва. Атрымаў розныя ўзнагароды, уключаючы пяць намінацый на 81-й цырымоніі ўручэння прэміі «Залаты глобус», у тым ліку ў намінацыі «Найлепшы фільм — драма».

## Сюжэт 
Сеульскім школьнікам Хэ-сону і Ён-на па 12 гадоў. Хлопчык і дзяўчынка разам ходзяць у школу і прагульваюцца пасля ўрокаў. Яна часта плача па розных дробязях, а ён яе суцяшае. Дзеці падабаюцца адно адному, і дзяўчынка прызнаецца маме, што хоча аднойчы выйсці замуж за Хэ-сона. Аднак лёс складваецца іначай. Інтэлігенцкая сям’я Ён-на эмігрыруе ў Канаду, а хлопчык застаецца ў Сеуле.

Мінае 12 гадоў. Дзяўчыну цяпер клічуць Нора, і яна вучыцца ў Нью-Ёрку на драматурга. Хэ-сон адслужыў у войску і збіраецца стаць інжынерам. Аднойчы ён знаходзіць у сацсетках сваё першае каханне. Пара пачынае актыўна перапісвацца і штодня звязвацца па Скайпе. Аднак Нора не можа паехаць у Карэю, а Хэ-сон не мае магчымасці адправіцца ў ЗША.

Яшчэ праз 12 гадоў Хэ-сон вырашае прыехаць на некалькі дзён у Нью-Ёрк і нарэшце пабачыцца з Норай. Яна ўжо сем гадоў замужам за амерыканскім пісьменнікам і задаволена сваім жыццём, аднак з’яўленне старога сябра ўсё ўскладняе. Хэ-сон і Ён-на адчуваюць між сабой моцную сувязь. Яны балансуюць між мінулым, сучаснасцю і тым, як магло б быць.

## У ролях 
## Вытворчасць і прэм’ера 
Праект быў анансаваны ў 2020 годзе. Рэжысёркай і сцэнарысткай ад пачатку была Селін Сон (для яе гэта рэжысёрскі дэбют), прадзюсіравала фільм кампанія A24. У жніўні 2021 года галоўныя ролі атрымалі Грэта Лі і Джон Магара.

Прэм’ера карціны адбылася 21 студзеня 2023 года на кінафестывалі «Сандэнс». Там ён быў ацэнены вельмі высока: па выніках апытання фестывальнай прэсы ад «IndieWire» «Мінулыя жыцці» атрымалі найбольш першых месцаў. Гучалі наступныя ацэнкі: «*першы вялікі фільм 2023 года*», «*скарб*», «*адзін з наймацнейшых дэбютаў Сандэнса за ўсе апошнія гады*», «*Селін Сон — адна з самых захапляльных рэжысёрак будучыні*», «*ігра трох галоўных акцёраў проста не можа быць лепшай*». 20 лютага 2023 года фільм паказалі на 73-м Берлінскім кінафестывалі.

## Водгукі і ацэнкі 
Фільм атрымаў амаль выключна станоўчыя водгукі ў прэсе. Паводле агрэгатара «Rotten Tomatoes» 95% з 307 аглядаў былі станоўчымі з сярэдняй адзнакай 9.1 з 10. Сайт абагульняе меркаванні крытыкаў наступным чынам: «*Уражлівы дэбют сцэнарысткі-рэжысёркі Селін Сон. Праз сувязі паміж сваімі кранальна апісанымі галоўнымі героямі „Мінулыя жыцці“ востра выказваюцца пра стан чалавека*».

Па выніках 2023 года многія выданні ўключылі «Мінулыя жыцці» ў свае спісы найлепшых фільмаў года, у тым ліку «Deadline», «Time Out», «Variety», «КиноПоиск», а таксама Брытанскі інстытут кіно. Выданні «Collider», «Empire», «The Guardian», «IndieWire» і «Rolling Stone» назвалі яго найлепшым фільмам года.

## Крыніцы 
## Спасылкі 
* 

Катэгорыя:Фільмы-драмы 2023 года
Катэгорыя:Фільмы-меладрамы 2023 года
Катэгорыя:Фільмы ЗША 2023 года
Катэгорыя:Фільмы-драмы ЗША
Катэгорыя:Фільмы-меладрамы ЗША
Катэгорыя:Фільмы на англійскай мове
Катэгорыя:Фільмы на карэйскай мове
Катэгорыя:Кінарэжысёрскія дэбюты
Катэгорыя:Незалежныя фільмы